Гроздова Светлана Христофоровна

**Гроздова Светлана Христофоровна** (29 ғинуар 1959 йыл) — СССР гимнасы, олимпия чемпионы, СССР-ҙың атҡаҙанған спорт мастеры. «Почёт Билдәһе» ордены кавалеры.

## Биографияһы
Светла́на Христофо́ровна Гроздо́ва (никахтан һуң *Маха́личева*) ташсы ғаиләһендә тыуа. Спорт менән Ростовтың 6-сы спорт мәктәбендә ете йәштән шөғөлләнә, үҙен акробатикала, спорт гимнастикаһында, бейеүҙәрҙә һынап ҡарай. 1968 йылдан спорт гимнастикаһы менән етди шөғөлләнә башлай. Тәүге тренеры Зинаида Васильевна Насонова була. Бер йылдан Вероника Владимировна Якубова һәм Руслан Спиридонович Лавров етәкселегендәге гимнастар төркөмөнә инә.

1974 йылдан Армияның спорт клубы (СКА) составына инә.

1980 йылда Ростов дәүләт педагогия институтын тамамлай, Мәскәүҙә Олимпия уйындарын асыу һәм ябыу тантанаһында ҡатнаша.

Йәрәхәттәрҙән һуң һаулығы менән булған проблемалары арҡаһында спорт гимнастикаһын ҡалдырып торорға мәжбүр була. Шул уҡ 1980 йылда Тольяттиға күсә, унда Виталий Гройсманда спорт акробатикаһы менән шөғөлләнә башлай.

Спорт акробатикаһында сығыштар буйынса партнеры Евгений Махаличевҡа кейәүгә сыға. 1988 йылда ғаиләРостовҡа күсеп килә.

1990 йылда спорт карьераһын тамамлай, шунан һуң тағы дүрт йыл Рәсәйҙең атҡаҙанған артисы Виктор Шемшур етәкселегендә цирк артистарының «Акробат- вольтижерҙар айыуҙар менән юғарыға сөйә торған таяҡтарҙа» номерында сығыш яһай.

1993 йылда цирк оркестрындағы музыкант Леонид Марецкий менән таныша, ике йыл үткәс улар өйләнешәләр, һәм бер аҙ ваҡыттан һуң Мәскәүҙә бер бүлмәле фатир һатып алалар. Улдары Максим 2000 йылда тыуа, уның тыумыштан йөрәк ауырыуын табалар. Улдарын дауалау мәсьәләһе буйынса фекерҙәр төрлөлөгө арҡаһында, бер-береһе менән аралашмай һәм һөйләшмәй, парҙар ғәмәлдә тарҡала. 2004 йылда, әсә ихтыярына ҡаршы Максимға операция яһала, һәм ул уңышлы үтә, баланан инвалидлыҡ алына.

Светлана мөмкинлектәре сикләнгән балалар менән эшләүен дауам итә: 2008 йылдан ул Мәскәүҙең «Көнсығыш Дегунино» исемле ғаилә һәм балаларға социаль ярҙам итеү үҙәгендә физкультура буйынса инструктор вазифаһын башҡара.

Спорт ветераны. Хеҙмәт ветераны. ЦСКА ветераны.

Юғары спорт ҡаҙаныштары өсөн «Почёт Билдәһе» ордены менән бүләкләнә.

## Спорт ҡаҙаныштары
1974 йылда «Мәскәү яңылыҡтары» гәзите призына спорт гимнастикаһы буйынса халыҡ-ара ярыштарҙа тәүге уңыштарға өлгәшә, һәм ил чемпионатында алтын миҙал яулай. 1974 йылдың мартында СССР-ҙың спорт мастеры исеменә лайыҡ була, ә октябрь айында — халыҡ-ара класлы спорт мастеры була. Шул уҡ йылда СССР йыйылма командаһы составына инә.

1976 йылда «Мәскәү яңылыҡтары» гәзите призына ярыштарҙа күпбәйгеләрҙең еңеүсеһе була. 1976 йылда спорт гимнастикаһы буйынса йәйге олимпия уйындарында Советтар Союзының йыйылма командаһына инә һәм уның менән бергә команда зачетында алтын миҙал яулай. Шулай уҡ РСФСР-ҙың һәм СССР Ҡораллы көстәренең бер нисә тапҡыр чемпионы була.

1980 йылда спорт акробатикаһы менән шөғөлләнеп, спорт дисциплинаһын алмаштыра. Ҡатнаш парҙар менән сығыш яһай, унда уның партнеры Махаличев Евгений була. Белгестәр парҙың сығышында ышаныс, башҡарыу маһирлығын билдәләй. Хәрәкәттәрҙең лиризмы, нәфислеге ауыр сальто элементтары менән берләшә, һәм был дуэтта Светлананың төп роле билдәләнә. Парҙар ике тапҡыр донъя, Европа чемпионы була, донъя кубогын яулай. Светлана спорт акробатикаһы буйынса шулай уҡ күп тапҡыр РСФСР-ҙың, СССР-ҙың, СССР Ҡораллы көстәренең чемпионы була.

1981 йылдың июль айында спорт акробатикаһы буйынса СССР-ҙың спорт мастеры исеменә лайыҡ була, 1982 йыл ғинуар айында — спорт гимнастикаһы буйынса СССР-ҙың спорт мастеры, ә 1983 йылдың июнь айында — спорт акробатикаһы буйынса халыҡ-ара класлы СССР-ҙың спорт мастеры.

## Һөҙөмтәләре

### Спорт гимнастикаһы

### Спорт акробатикаһы
Спорт акробатикаһы буйынса ярыштарҙа ҡатнаш парҙа сығыш яһап, 1984,1988 йылдарҙа абсолют донъя чемпионы һәм 1984, 1988, 1985 йылдарҙа Европа чемпионы була. 1985 йылда донъя Кубогына эйә була.

Ҡатнаш парҙа СССР чемпионы (1983-86, 1988 йыл).

## Иҫкәрмәләр

## Һылтанмалар
* Большой олимпийской энциклопедии
* (инг.) сайтында олимпия статистикаһы